Allir vita að til að ná árangri í íþróttum þarf bæði líkamlega og tæknilega getu . Þetta er geta sem íþróttafólk er að vinna í að bæta og viðhalda á hverjum einasta degi til að hoppa hærra , geta hlaupið lengra , til að geta tekið á móti boltanum og sent hann frá sér betur , eða til að geta slegið golfboltann vel og synt sem hraðast . Íþróttafólk þarf líka að búa yfir andlegri getu , sterkum haus . Hér eru fimm ástæður fyrir því að íþróttafólk þarf sterkan haus . Að ná langt í íþróttum krefst vinnu , vinnu sem er sjaldnast auðveld eða þæginleg og stundum ekki skemmtileg . Til að geta gert óþæginlegu , leiðinlegu og sársaukafullu æfingarnar sem þarf að gera aftur og aftur og aftur til að ná árangri , þegar aðrir þæginlegri og skemmtilegri valkostir standa til boða , þarf íþróttafólk sterkan haus . Mistök geta verið dýrkeypt í íþróttum og þess vegna er margt íþróttafólk sem óttast mistök . Þegar íþróttafólk er hrætt við að gera mistök heldur það gjarnan aftur af sér , það þorir ekki að gera hluti sem það hefur áður sýnt að það getur gert . Sterkur haus gerir íþróttafólki kleift að sigrast á óttanum við mistök og blómstra í keppnisaðstæðum með kjark og þor að vopni . Sterkur haus gerir íþróttafólki kleift að ná yfirvegun og einbeitingu í stressandi aðstæðum þar sem öllu máli skiptir að sýna yfirvegun og einbeitingu . Dæmi um slíkar aðstæður eru að pútta fyrir sigri á 18. holu , að taka mikilvægt vítaskot í körfubolta undir lok leiks og að taka víti í vítakeppni í fótbolta . Sterkur haus er það sem kemur íþróttafólki áfram þegar það er orðið gríðarlega þreytt í íþróttakeppni og hausinn er farinn að öskra á viðkomandi að hann eigi að hætta . Það að geta hlaupið uppbótartíma í fótbolta á fullu þrátt fyrir allt að því sársaukafulla þreytu getur skilið á milli sigurs og ósigurs . Að vera sterkur langhlaupari snýst einnig að stórum hluta um það að geta hlaupið síðustu kílómetrana í hlaupi þrátt fyrir mikla þreytu . Áskoranir og mótlæti eru órjúfanlegur hluti af íþróttum . Íþróttafólk meiðist , íþróttafólk tapar , íþróttafólk lendir undir í keppnum og íþróttafólk er ekki valið í lið . Áskoranir og mótlæti geta verið gríðarlegt lærdómstækifæri og gert það íþróttafólk öflugra sem tekst á við mótlætið en hörfar ekki undan því . Sterkur haus er lykillinn að því að takast á við mótlæti á árangursríkan hátt .